Primeramente, el ſabueſo pa ſer fermoſo, deue auer eſtas fechuras, la cabeça quadrada, e non agudo el roſtro, e q aya vn poco la nariz tornada arriba, e ſi fuere prieto, q aya la nariz blanca, e ſi fuere blāco q aya la nariz prieta, e aya las orejas colgadas, e nō muygrandes, e bien apegadas a la cabeça, e los ojos triſtes e acatē adelāte, el cuello non muy corto, nin muyluēgo, e q ayā los pechos abiertos, e q aya braços endieſtos, e non luengos ni delgados, e las quartiellas pequeñas, e las manos redondas, e apodēcadas, e el arca biē abierta e colgada, e los coſtados cortos, e el lomo bueno, e non cargado de carnes en las ancas, e las coruas delas piernas bien anchas e coruadas, e los pies q los ayā ſigund las manos, e la cola q la aya eſpigada, e non muy luēga nin muy gorda, e de cuerpo q nō ſea muygrande nin muy pequeño.